鳳凰臺
作者：劉榘
朝代：宋

paragraphs: 鳳臺何亭亭，迥與雨華對。
憑高一登眺，秋事渺無際。
鷺洲賞心前，牛首秦淮外。
萬疊雲稼橫，百纜風檣會。
睠言簿書隙，載酒邀華旆。
翰林詩百篇，生公法三昧。
皮膚雖不似，妙趣總相類。
懷古睇平蕪，可但高李輩。
憶昔耿與韓，造膝陳大計。
高光課厥成，一語不相戾。
江淮今清晏，河路尚腥穢。
蛇豕相噬吞，天已厭戎裔。
箕歛民弗堪，惡稔將自斃。
憤激聞雞舞，慷慨中流誓。
尺棰仗皇靈，喋血笞其背。
燕然彼有石，深刻詔來世。
兵强在食足，萬竈餘廩廥。
叶奏酇侯功，接武文石陛。